Politiikassa asiat ovat sitä, miltä ne näyttävät, kirjoittaa Iltalehden toimittaja Marko-Oskari Lehtonen.

Suomen toiseksi suurin puolue, perussuomalaiset, on ottanut europarlamentaarikko Paavo Väyrysen (kesk) suosiman uhriutumisstrategian omakseen.

Strategian ytimen muodostaa pääsääntö, jonka mukaan vika on aina muissa, ei koskaan itsessä. Ei koskaan.

Perussuomalaisten puheenjohtajan Timo Soinin mukaan media toimi väärin, kun se yritti saada häneltä kommenttia kansanedustaja Olli Immosen (ps) aiheuttamaan monikulttuurisuuskohuun kesken hänen lomansa. Soini oli ulkoministerinä tätä mieltä, vaikka kohu oli noteerattu myös Suomen ulkopuolella.

lll

Iltalehti julkaisi lauantaina artikkelin Olli Immonen ja uusnatsit. Siinä käytiin perusteellisesti läpi yhtymäkohdat, joiden perusteella Immosella vaikuttaisi olevan läheisemmät yhteydet Suomen vastarintaliikkeeseen (SVL) kuin hän on julkisuudessa antanut ymmärtää.

Perussuomalaisten uhriutumisstrategian mukaisesti tästä seurasi, että puolueen työmies Matti Putkonen lähestyi Iltalehden ja MTV:n toimituksia oikaisuvaatimuksella. Vaatimus koski Iltalehden lauantaista artikkelia, jota MTV oli tuoreeltaan siteerannut.

Putkosen lähettämä oikaisuvaatimus oli sikäli erikoinen, ettei siinä pyydetty oikaisemaan mitään. Se olisi ollut vaikeaa, sillä artikkeli ei sisältänyt asiavirheitä.

lll

Vaikuttaa vahvasti siltä, että Immonen ja perussuomalaiset ovat jääneet jumiin me vastaan muut -ajatteluun.

Se toimi hyvin marginaalista suureksi oppositiopuolueeksi ponnistaneelle perussuomalaisille, mutta perussuomalaiset ovat tällä hetkellä hallituksessa.

Perussuomalaisten, Suomen toiseksi suurimman puolueen, jatkuva uhriutuminen ja valtamedian " ajojahdista " puhuminen on sekä väsynyttä että noloa.

Ei ole kenenkään muun vika, jos hallitusohjelmaan sitoutuneen puolueen kansanedustaja poseeraa uusnatsien kanssa Eugen Schaumanin haudalla.

Ei ole kenenkään muun vika, jos hallitusohjelmaan sitoutuneen puolueen kansanedustaja puhuu ulkomaalaistaustaisista ihmisistä " maahanmuuttajalaumana " .

Ei ole kenenkään muun vika, jos hallitusohjelmaan sitoutuneen puolueen kansanedustaja kirjoittaa jotain sellaista, mistä pääministerinkin on irtisanouduttava.

Politiikassa asiat ovat sitä, miltä ne näyttävät. Jokainen puolue, väristä riippumatta, saa oman osansa vallan vahtikoirasta aikanaan.